als_Latn dik_Latn sag_Latn
Shtetet e Bashkuara thonë se kurrë nuk do të zhvillojnë negociata direkte me liderin e Sirisë, Bashar al-Assad, për zgjidhjen e konfliktit në Siri. Këto komente të zëdhënëses së Departamentit amerikan të shtetit, Jen Psaki, mbrëmë në Uashington, u bënë një ditë pasi sekretari i shtetit, John Kerry, ka sugjeruar se mund të ketë vend për Assadin në kuadër të arritjes së zgjidhjes diplomatike për ndaljen e luftës civile në Siri. Zëdhënësja Psaki, mëtutje, ka theksuar se Uashingtoni “e ka pranuar nevojën që përfaqësuesit e qeverisë së Assadit të marrin pjesë në çfarëdo negociata, por atje kurrë nuk do të jetë vetë Assadi”. Shtetet e Bashkuara e kanë bërë të qartë se prioritet i lartë në Siri është lufta kundër grupit ekstremist, Shteti Islamik. Lufta civile në Siri tashmë ka hyrë në vitin e pestë. Gjatë kësaj lufte janë vrarë qindra mijëra njerëz, ndërsa miliona sirianë janë zhvendosur. Bashar al-Assad nuk ka treguar shenja se do të tërhiqet nga pushteti. Alsat-M
als_Latn